በሶማሌ አስተማማኝ ሠላም መስፈኑ ልማትን ለማፋጠን ማገዙ ተጠቆመ
በኢትዮጵያ ሶማሌ ክልል አስተማማኝ ሠላም መስፈኑ የህዝቡን ተጠቃሚነት ለማረጋገጥ የሚረዱ ልማቶችን ለማፋጠን ማገዙ ተመለከተ፡፡በክልሉ የሰፈነው ሠላም የተለያዩ ልማቶችን ለማከናወን ማገዙን የክልሉ ከፍተኛ ባለሥልጣናትና ነዋሪዎች ለዋልታ ኢንፎርሜሽን ማዕከል ገልጸዋል፡፡የክልሉ ርዕሰ መስተዳድር አቶ አብዲ መሀሙድ ዑመር ሶማሌ የሠላም አየር መተንፈስ በመጀመሯ የክልሉን ዕድገት ለማፋጠን የሚረዱ ልማቶች በስፋት መከናወናቸውን ይገልፃሉ፡፡የልማቱ ተጠቃሚ የሆነው ህዝብም ሠላም ያመጣውን ውጤት በመረዳት ለሠላም ዘብ መቆሙን ፕሬዚዳንቱ ያስረዳሉ፡፡ በሠላም ዕጦት ክልሉ ከልማት ርቆ መቆየቱን አቶ አብዲ ጠቁመው አሁን የሠፈነውን ሠላም ተከትሎ የተለያዩ መሰረተ ልማቶችና ማህበራዊ አገልግሎት መስጫ ተቋማት ተገንብተዋል ብለዋል፡፡በክልሉ የሰፈነው ሠላም ቁጥራቸው ቀላል የማይባሉ ባለሀብቶችን ቀልብ መሳቡንም ጨምረው ገልፀዋል፡፡ በተለይም በጅጅጋ ከተማና አካባቢዋ ትላልቅ ሆቴሎችና የንግድ ማዕከላት በብዛት ተገንብተው አገልግሎት እየሰጡ እንደሚገኙ ነው ያስረዱት፡፡የክልሉ ርዕሰ መስተዳድር ፅህፈት ቤት ምክትል ኃላፊ አቶ አብዲወሊ መሀመድ ‹‹የፀረ ሠላም ምሽግ የነበሩ ቦታዎች ዛሬ የልማት ቀጣና ሆነዋል››ይላሉ፡፡ የክልሉ ትልቅ ተግዳሮት ሆኖ የቆየውን የውሃ እጥረት ለመቅረፍ ጥልቅ የውሃ ጉድጓዶች በመቆፈር፣ የጎርፍና የዝናብ ውሃን በማሰባሰብ ህዝቡ በመስኖ ልማት እንዲሰማራ መደረጉን አስገንዝበዋል፡፡ህዝቡ ከፀረ ሠላም ኃይሎች ትግል ፊቱን ወደ ልማት በማዞር ኑሮውን ለማሻሻልና ልማትን ለማፋጠን እየሰራ እንደሚገኝም ነው አቶ አብዲወሊ የተናገሩት፡፡ ከመንግስት ጎን በመሰለፍ ልማቱ እንዲፋጠን ህዝቡ የበኩሉን ጥረት እያደረገ እንደሚገኝም አስገንዝበዋል፡፡በክልሉ የሽላቦ ወረዳ ነዋሪ አቶ ኢብራሂም መሀሙድ በአካባቢያቸው ሠላም በመስፈኑ ከስጋት ተላቀው ለልማት መነሳታቸውን ይገልፃሉ፡፡‹‹ ቀደም ሲል እንዴት ራሳችንን ከፀረ ሠላም ኃይሎች እንደምንከላከል ነበር የምናስበው›› ብለው አሁን ትልቁ ሥራ እንዴት ሰርተው ኑሮዋቸውን እንደሚለውጡ ማሰብ መሆኑን ገልፀዋል፡፡የዲሮብታ ቀበሌ ነዋሪ አቶ መሀመድ አብዲ ሠላምና ፀጥታው በጣም አስተማማኝ እንደሆነ ይጠቁማሉ፡፡ በፊት ህዝቡን የሚያስጨንቁት ፀረ ሠላም ኃይሎች በመወገዳቸው በአካባቢያቸው ሠላምና መረጋጋት መስፈኑን ይጠቁማሉ፡፡ቀደም ሲል ብዙ ሰው በፀጥታ ኃይሎች ታጅቦ የሚደረገው ጉዞ ታሪክ ሆኖ አሁን ማንም ሰው በፈለገው ሠዓትና ቦታ ያለስጋት በነፃነት እየተንቀሳቀሰ እንደሚገኝ አቶ መሀመድ ተናግረዋል፡፡ወይዘሮ አሚና አውአደምና ሌሎች ዋልታ ያነጋገራቸው ነዋሪዎችም የሌሎቹን ሀሳብ ይጋራሉ፡፡ በክልሉ አስተማማኝ ሠላምና ፀጥታ መረጋገጡን ይመሰክራሉ፡፡ ልማቱም በስፋት እየተከናወነ ይገኛል ይላሉ፡፡